
Sažetak 


Autor hronološki obrađuje biografije posljednjih članova bosanske vladarske kuće 
Kotromanić: princeze Emine Tarihi-hanume (rođ. Katarine) Tomašević Kotromanić, 
kćerke kralja Stjepana Tomaša i kraljice Katarine Kotromanić, te polusestre kralja Stje- 
pana Tomaševića i drugih članova ove dinastije; zatim princa Ishak-bega Kraljevića Ko- 
tromanića, sina pretposljednjeg bosanskog kralja Stjepana Tomaša i kraljice Katarine 
Kosače, također i istaknutog osmanskog velikodostojnika. Obrađuje i biografije djece 
princa Ishaka-bega Kraljevića Kotromanića - posljednjih živućih Kotromanića kojima 
je historija zapamtila imena: princa Alije Kraljevića Kotromanića, princa Mustafe Kra- 
ljevića Kotromanića, princeze Hatidže Kraljević-Kotromanić i princeze Nilufer Kralje- 
vić-Kotromanić. 

Ključne riječi: Kotromanići, Ishak-beg, princeza Emina, Herceg Stjepan, Bosna, kralji- 
ca Katarina, Osmanlije. 


Uvod 


Često imamo priliku pročitati ili čuti kako je Katarina Kosača-Kotroma- 
nić (1425-1478)', kćerka hercega Stjepana Vukčića Kosače (1404-1466)' i 


1 Vidio kraljici Katarini: larion Ruvarac, ,Katarina, kći Tvrtka I. bana (od 1353.—1377.) i od 1377.—1391. kra- 
lja bosanskoga", Glasnik Zemaljskog muzeja u BiH, 4/1892, knj. 3, str. 205—211. Za detaljnu literaturu vidi: 
Esad Kurtović, Prilog bibliografiji radova o bosanskoj kraljici Katarini (1425-1478) (U povodu 525 obljetnice 
smrti), Bosna franciscana 22/2005, Sarajevo, str. 201-211. 

2 Vidi o hercegu Stjepanu: Grupa autora, Herceg Stjepan Vukčić Kosača i njegovo doba, Preporod, Mostar, 

supruga pretposljednjeg bosanskog kralja Stjepana Tomaša (?-1461)3, po- 
sljednja bosanska kraljica, odnosno kako je Mara (Marija, Jelena) Bran- 
ković-Kotromanić"?, supruga posljednjeg bosanskog kralja Stjepana To- 
maševića (1438-1463), posljednja bosanska kraljica. Čitamo ili slušamo i 
kako je jedna od spomenute dvije kraljice legitimni nasljednik bosanske 
kraljevske krune. Ponekad se spominje i Matija Radivojević Kotroma- 
nić, vazalni kralj osmanske Bosne (1465-1471). Međutim, u svemu tome 
baca se sjena na princa Ishak-bega Kraljevića (tur. Kraloglu) Kotromani- 
ćaš i njegove potomke, te princezu Eminu Tarihi-hanumu Kraljević (tur. 
Kralkizi)", koji spadaju među posljednje punokrvene pripadnike dina- 
stije Kotromanić poznate pod svojim imenima. Kako bismo razjasnili ko 
su posljednji članovi bosanske vladarske kuće Kotromanić, poglavito ko 
su bili Ishak-beg Kraljević i njegovi potomci, te ko je bila njegova sestra 
Emina, donosimo u nastavku njihove kraće biografije. Biografije su po- 
redane hronološki prema godini smrti. 


Emina Tomašević Kotromanić 
(oko 1456. ili 1459. - nakon 1474) 


Emina Tarihi-hanuma Tomašević Kotromanić (rođ. Katarina), kćerka 
kralja Stjepana Tomaša (vld. 1443-1461) i kraljice Katarine Kotromanić 
te polusestra kralja Stjepana Tomaševića (vid. 1461-1463). Ne postoji je- 
dinstveno mišljenje oko godine njenog rođenja. Kada je Katarinin otac 


2005. Opširnije o Kosačama vidi rad Peje Ćoškovića, gdje je navedena pozamašna i skoro sva literatura 
koja se tiče Kosača: Pejo Ćošković, Kosače, hbl.izmk.hr/clanak.aspx?id=244, 25.11.2015, 8:23. 

3 Opširnije o Kotromanićima vidi rad Peje Ćoškovića, gdje je navedena pozamašna i skoro sva literatura 
koja se tiče Kotromanića: Pejo Ćošković, Kotromanići, Hrvatski biografski leksikon, hbl.Izmk.hr/clanak. 
aspx?id=249, 25.11.2015, 08:16. 

4 Vidio kraljici Mari: Senja Mahinić, Životni put posljednje bosanske kraljice, Radovi Filozofskog fakulteta 
u Sarajevu, 17/2014, str. 211-224; Đuro Tošić, Poslednja bosanska kraljica Mara (Jelena), Zbornik za istoriju 
Bosne i Hercegovine, 3/2002, Beograd, str. 29-60. 

5 Vidi o Ishak-begu: Safvet-beg Bašagić, Znameniti Hrvati, Bošnjaci i Hercegovci, Matica Hrvatska, Zagreb, 
1931; Ibid., Kratka uputa u prošlost BiH, Vlastita naklada, Sarajevo, 1900, str. 14, 15; Edin Urjan Kukavica, 
Znameniti i zaboravljeni Bošnjaci u osmanskom sultanatu", Behar, 95/2010, str. 71; Mustafa Spahić, Po- 
Vijest islama, El-Kalem, Sarajevo, 1996, str. 565; Tomo Vukšić, Papa Pio II. i kralj Stjepan Tomaš, Fenomeni 
krstjani" u srednjovjekovnoj Bosni i Humu, Institut za istoriju u Sarajevu-Hrvatski institut za povijest, 
Sarajevo-Zagreb, 2005, str. 304. 

6 Vidi o Emini Tarihi-hanumi: Safvet-beg Bašagić, Znameniti Hrvati, Bošnjaci i Hercegovci; Ibid., Kratka 
uputa u prošlost BiH, str. 14, 15; Edin Urjan Kukavica, ,Znameniti i zaboravljeni Bošnjaci u osmanskom 
sultanatu", Behar, 95/2010, str. 71; Mustafa Spahić, Povijest islama, str. 565; Tomo Vukšić, Papa Pio II. i kralj 
Stjepan Tomaš, Fenomeni ,,krstjani" u srednjovjekovnoj Bosni i Humu, str. 304. 

Stjepan Tomaš umro 1461. godine, bosansko prijestolje je naslijedio njen 
polubrat Stjepan Tomašević. Katarina je s bratom i majkom i dalje nasta- 
vila živjeti na kraljevskom dvoru. 

Padom Bosne pod Osmanlije 1463. godine, sultan Mehmed el-Fatih 
(1444-1446, 1451-1481)7 je naredio da se kralj Stjepan Tomašević pogu- 
bi zbog izdaje", a da se njegova mlađa sestra Katarina i mlađi brat Si- 
gismund pošalju u Istanbul. U Istanbulu je Katarina zajedno s bratom 
prešla na islam i dobila ime Emina, odnosno Tarihi-hanuma. Dalju brigu 
o malodobnoj Emini je preuzeo Isa-beg Ishaković (oko 1414-1472), krajiš- 
nik Bosansko-skopskog krajišta (1454-1463) i drugi bosanski sandžak-beg 
(11464-1470). Radi toga je prešla iz Istanbula u Skoplje, gdje se obrazovala 
i odgajala pod tutorstvom Isa-bega. Inače, postoji teorija da je Isa-beg 
dalji rođak Kosača, pa samim tim i Eminin rođak, jer je Emina po majci 
bila Kosača. 

Princeza Emina je mlada preminula prirodnom smrću u Skoplju. To 
je bilo nakon 1474. godine, jer se te godine posljednji put spominje u 
osmanskim izvorima. Uzrok smrti nam nije poznat. Pokopana je u Sko- 
plju, gdje joj je Isa-beg kasnije podigao turbe. Turbe postoji i danas. (Po- 
što se bilo srušilo 1963. godine u zemljotresu koji je razorno pogodio Sko- 
plje, obnovljeno je u periodu 2011-2014. godine.)" 


7 | Vidi o sultanu Mehmedu II: Mehmed Surejja, Istanbul, 1890, Matbea Amire, Sicilli Osmani, sv. 1, str. 67- 
68. 

8 Bosna je od 1435. do 1461. godine redovno, kao osmanska vazalna država, plaćala danak Osmanlijama. 
Međutim, kralj Stjepan Tomašević (1461-1463) je odbio 1462. platiti danak, pritom obznanivši svoj antio- 
smanski savez sa Ugarskom i Papskom državom, što su Osmanlije smatrale izdajom i objavom rata. 

9 | Vidi o Isa-begu: Vedad Biščević, Bosanski namjesnici Osmanskog doba, Connectum, Sarajevo, 2006, str. 
53-62; Enes Pelidija - Feridun Emecen, Isa Bey, islam Ansiklopedisi, Tirkiye Diyanet Vakfi, Istanbul, 
2000, Sv. 22, str. 475-476. 

10 Skoplje: Otvoreno obnovljeno turbe posljednje bosanske princeze, wwwklix.ba/vijesti/bih/skoplje- 
otvoreno-obnovljeno-turbe-posljednje-bosanske-princeze/141225120, 1.12.2015, 8:30. 

Obnovljeno turbe bosanske princeze Emine Kosače u Skoplju 


Katarina Kosača-Kotromanić (1425-1478) 


Katarina Kosača-Kotromanić, kćerka hercega Stjepana, supruga kralja 
Stjepana Tomaševića i posljednja kraljica majka. Rođena je u Blagaju, 
stolnom gradu hercega Stjepana. Herceg Stjepan se borio da očuva de 
facto nezavisnost Huma (Hercegovine) pa je iz straha od Osmanlija bio 
prinuđen da održava prijateljske odnose s kraljevskom dinastijom Kotro- 
manić. Kao plod tih odnosa, sklopljen je brak između Katarine i kralja 
Stjepana Tomaša 1446. godine, čime je unutrašnja razjedinjenost Bosne 
smanjena. Budući da je Stjepan Tomaš već bio obećao papi da će iskori- 
jeniti heretičke krstjane - pripadnike Crkve bosanske, nova kraljica Kata- 
rina se morala odreći bogumilske vjere i prihvatiti rimokatoličku vjeru. 
Kao i njen muž Stjepan i Katarina je postala vatreni pobornik kato- 
ličanstva. Posebno je pomagala franjevački prozelitizam diljem Bosne, 
tačnije nasilno prevjeravanje bosanskih krstjana u katoličanstvo. Nasilna 
pokrštavanja su se intenzivirala od 1449. godine pa nadalje i nisu presta- 
jala sve do pada Bosne pod osmansku vlast. Tako je samo u 1459. godini 
čak 40 000 krstjana pobjeglo pred terorom u hercegovačke krajeve, kako 

one pod kontrolom hercega Stjepana tako i u one pod kontrolom Osman- 
lija.'" Također, Katarina je zaslužna za gradnju prvih katoličkih crkvi po 
Bosni: crkve Presvetog trojstva u Vrilima kod Kupresa, crkve Sv. Katarine 
u Jajcu, crkve Sv. Tome u Vranduku te započete crkve u Bobovcu. 

Kraljica Katarina je sa kraljem imala troje djece, mlađe djece kralje- 
ve: Sigismunda (kasnije Ishak-beg), Katarinu (kasnije Eminu) i sina ne- 
poznatog imena o kojem historijski izvori šute. Nakon što su Osmanlije 
zauzele Bosnu 1463. godine, Katarina se prvo povukla na Kupres. Odatle 
je, preko Konjica, pobjegla u Ston a otud u Dubrovnik na otok Lopud. Tu 
je boravila oko dvije godine. 

Budući da joj Dubrovačka republika kao vazal Osmanskog carstva 
nije mogla pružiti potrebno utočište, otišla je u Rim, odakle je do smrti 
učestovala u pokušajima organiziranja protuosmanskih pohoda koji bi 
u konačnici doveli do oslobođenja Bosne. Kraljica Katarina je posljednje 
godine života provela kao redovnica trećeg reda franjevačkog samostana 
Ara Coeli u Rimu. Budući da je sebe smatrala posljednjom legitimnom 
nasljednicom bosanske krune, a sa sobom je u Rim bila donijela i bosan- 
ske kraljevske insignije, među kojima je bila i sama kruna, oporučila je 
20. oktobra 1478. godine Bosnu i bosansku krunu svojoj djeci kao bašti- 
nu, pod uvjetom da se vrate u katoličku vjeru. U slučaju da to ne učine, 
onda Bosna i bosanska kruna pripadaju papi Sikstu IV (1471-1478) i nje- 
govim papskim nasljednicima. 


Matija Radivojević Kotromanić (poslije 1450-1490) 


Matija Šabančić Radivojević Kotromanić, sin kralja Radivoja Ostojića 
(1433-1435) i prvi od dva vazalna kralja osmanske Bosne (1465-1471). Ma- 
tija je bio jedan od tri sina protukralja Radivoja Ostojića koji se sa Tvrt- 
kom II borio za vlast u Bosni. Matijina braća su bili Tvrtko (-1463) i Đu- 
rad (djel. 1455). Odmah po zauzeću Bosne, Mehmed el-Fatih je pogubio 
bosanskog kralja i sve koji su bili umiješani u izdaju i antiosmanski savez 


1 Osmanlije su 1416. godine zauzeli Foču, Čajniče, Nevesinje, Pljevlje, Prijepolje, Priboj. Godine 1418. su 
osvojili Višegrad i Sokol u Međurječju. Od 1435. drže čvrsto u svojim rukama i Hodid sa Sarajevskim 
poljem, a sljedeće 1436. uzimaju i Sreberenicu i Zvornik. Vidi podrobnije o osmanskom osvajanju Bosne: 
Grupa autora, Osmansko osvajanje Bosanske kraljevine, Institut za historiju, Sarajevo, 2014; Vedad Bišče- 
vić, Bosanski namjesnici Osmanskog doba, str. 12-25. 

sa Ugarskom i Papskom državom. Tom prilikom su pogubljeni Matijin 
otac Radivoj i njegov brat Tvrtko. Matija je, zajedno sa drugim zaroblje- 
nim pripadnicima vladarske kuće Kotromanić, odveden u Istanbul. U 
Istanbulu je Matija boravio dvije godine, gdje je izabrao da zadrži svoju 
vjeru, za razliku od svojih rođaka Žigmunda i Katarine, koji su postali 
muslimani. 

Krajem 1465. godine Mehmed el-Fatih je postavio Matiju za nominal- 
nog kralja Bosne, kao protutežu ugarskim banovinama na dijelu Bosne 
koji je Ugarska u jesen 1463. godine bila zauzela (Jajačka banovina i Sre- 
brenička banovina), te kako bi ugodio bosanskom plemstvu koje je iza- 
bralo da ostane u osmanskom dijelu Bosne. Matija je kraljevao šest go- 
dina kao marionetski kralj. Najvjerovatnije je njegova kraljevska oblast 
obuhvatala Lašvansku dolinu, tj. dolinu rijeke Lašve". 

Matija je imao diplomatske veze sa Dubrovačkom republikom, koja 
mu je slala i izvjesne darove kao bosanskom kralju. Matija se zadnji put 
spominje kao bosanski kralj 1471. godine. Ne zna se razlog njegove smje- 
ne niti njegova daljnja karijera. Na bosanskom prijestolju ga je naslijedio 
Matija Vojsalić Hrvatinić. Kao protutežu osmanskom bosanskom kra- 
ljevstvu i Matija Korvin, ugarski kralj (1458-1490), je postavio 1471. godine 
Nikolu Iločkog (1410-1477), slavonskog velikaša, za kralja ugarske Bosne 
(1471-1477). Matija je preminuo poslije 1490. godine. Bio je oženjen Tur- 
kinjom muslimankom. Pretpostavlja se da su imali potomke, ali o njima 
ništa ne znamo. 


Marija Branković-Kotromanić (1447-1498) 


Jelena (Marija) Branković-Kotromanić, kćerka srpskog despota Lazara 
Brankovića (1456-1458) supruga kralja Stjepana Tomaševića, te posljed- 
nja bosanska kraljica i posljednja srpska despoina. Rođena je u Smede- 
revu, prijestolnici despotovine Srbije. Njeno kršteno ime je Jelena. Brak 
između bosanskog prijestolonasljednika Stjepana Tomaševića i prince- 
ze Jelene je sklopljen 1. aprila 1459. 

Odmah po sklapanju braka, Stjepan Tomašević je naslijedio svoga ta- 
sta despota Lazara na prijestolju Despotovine Srbije, a Jelena je postala 


12 = Lašvanska dolina otprilike obuhvata današnje općine Travnik, Novi Travnik, Busovača, Kiseljak i Vitez. 

despoina i uzela vladarsko ime Marija (Mara), koje je bilo prihvatljivi- 
je za katolički svijet. Međutim, vladavina novog bračnog para u Srbiji 
je bila kratkog vijeka. Osmanska vojska Mehmeda II Fatiha (1444-1446, 
1451-1481) je zauzela Smederevo 20. juna 1459. godine i time uništila Srp- 
sku despotovinu. Bračni par je pobjegao u Bosnu na bosanski dvor kralja 
Stjepana Tomaša, oca Stjepana Tomaševića. Smrću kralja Stjepana To- 
maša, Stjepan Tomašević je postao novi bosanski kralj, a princeza Marija 
nova bosanska kraljica. Katarina Kotromanić je zadržala titulu kraljica- 
majka. 

No, nakon svega dvije godine, osmanske trupe su preplavile i Bosnu. 
Pao je Bobovac, Jajce i na kraju Ključ. Kralj je na Carevom polju kod Jajca 
pogubljen zbog izdaje a kraljica Marija je pobjegla na jadransku obalu. 
Određeni izvori navode da su Stjepan Tomaš i Marija Branković-Kotro- 
manić imali djecu, ali o njihovoj sudbini ništa pouzdano ne znamo. Da- 
lja sudbina kraljice Marije nije rasvjetljena, jer su historijski izvori puni 
kontradiktornosti. Znamo da je prvo potražila utočište u Dubrovačkoj 
republici. Kraljica nije dugo boravila u Dubrovniku, već se sa svojom 
pratnjom skrasila u Mletačkoj republici, tačnije u benediktanskom sa- 
mostanu Sveti Stjepan pod borovima kod Splita. Budući da su je u samo- 
stanu posjećivali, između ostalog, Bosanci i Ugari, što nije odgovaralo 
mletački političkim interesima, Mleci su naredili splitskom knezu daje 
na lijep način udalji iz Splita kako bi to, u konačnici, dovelo do njenog 
trajnog odlaska. Tako je kraljica Marija, pod izgovorom loših životnih 
uvjeta u samostanu, zamoljena 1466. godine da se preseli u Šibenik ili 
neko susjedno ostvo. Uvrijeđena time, kraljica je napustila Split te preko 
Istre otišla kod svoje majke u Ugarsku. U Ugarskoj je bila, navjerovatnije, 
do 1484. godine.? Bezuspješno je pokušavala izvući materijalnu korist 
od onih koje smatrala dužnim, na osnovu činjenice da je ona posljednja 
bosanska kraljica i posljednja srpska despoina. 


13 Iskreno rečeno, ne možemo sa stopostotnom pouzdanošću utvrditi gdje je boravila kraljica Marija do 
1484. godine: da li je preselila u Ugarsku ili je ostala u Dalmaciji. Međutim, mletački izvještaji upućuju 
da je vijest o kraljičinom preseljenju u Ugarsku tačna. (Vidi: Senja Mahinić, Životni put posljednje bosan- 
ske kraljice, Radovi Filozofskog fakulteta u Sarajevu, 17/2014, str. str. 216). 

Kraljica Marija se 1484. godine preselila na dvor sultana Bajazida II 
(1481-1511)'", Inače, kraljica Marija će od tada pa do kraja svoga života 
imati zaštitu Osmanske carevine i uživati visoki ugled na Porti.5 Od sul- 
tana Bajazida kraljica je tražila da intervenira da joj Dubrovnik, inače 
osmanski vazal, isplati zaostavštinu njenog djeda srpskog despota Đura- 
đa Brankovića (1427-1456). Sultan je već u oktobru 1484. naredio Dubrov- 
čanima da joj isplate dotičnu zaostavštinu, a ako bi imali šta protiv, da 
dođu na Portu na ročište. Konačno, u martu 1486. sultan je naredio da joj 
bespogovorno isplate dotičnu zaostavštinu." 

Na osmanskom dvoru Marija je ostala desetak godina, a potom se pre- 
selila kod svog dajdže Manojla Paleologa u Čorluu kod Tekirdaga (današ- 
nja evr. Turska). Kraljica Marija se posljednji put izravno spominje 1495. 
u još jednom sporu sa Dubrovčanima. Naime, kraljica je zahtijevala od 
dubrovačkih vlasti da njoj počnu isplaćivati srbijanski dio tradicional- 
nog stonskog danka, koji su Dubrovčani isplaćivali bosanskim i srpskim 
vladarima još od 1333. godine, a čiji je srbijanski dio, od propasti Srpske 
despotovine, isplaćivan srpskim manastirima Hilandar i Sveti Pavle na 
Svetoj Gori (poluostrvo Atos, sjeverna Grčka)." 

Kraljica je uspjela u svojoj namjeri, ali nije dugo uživala novi prihod, 
budući da je preminula 1498. Iz pisma Ahmed-paše Hercegovića Kosače, 
čuvenog velikog vezira bosanskog porijekla, koje je dotični napisao 1501. 
i adresirao na Dubrovčane, vidi se da se srbijanski dio Stonskog danka 
od 1500. godine ponovo isplaćuje gorespomenutim svetogorskim mana- 
stirima. 


14 Vidi o sultanu Bajazidu: Mehmed Surejja, Sicilli Osmani, sv. 1, str. 24-25. 

15 Postoji mišljenje da se kraljica Marija po dolasku u Istanbul preudala za nekog spahijskog starješinu i 
da je ta udaja izvor njene političke moći i sultanove podrške. (Vidi: Senja Mahinić, Životniput posljednje 
bosanske kraljice, Radovi Filozofskog fakulteta u Sarajevu, 17/2014, str. 221-223) 

16. Kada jjei da lije uopće Dubrovnik isplatio dotičnu zaostavštinu kraljici Mariji, nije nam poznato. (Vidi: 
Senja Mahinić, Životni put posljednje bosanske kraljice, Radovi Filozofskog fakulteta u Sarajevu, 17/2014, 
str. 217-218) 

17 Naime, koristeći višegodišnji iscrpljujući bosansko-srpski rat (1326-1333), Dubrovčani su uspjeli 1333. 
godine dogovoriti sa srpskim vladarem kraljem Dušanom (1331-1355) i bosanskim vladarom banom 
Stjepanom II Kotromanićem (1322-1353) kupovinu Stona i Stonskog rata (Pelješca). Zauzvrat su svake 
godine plaćali srpskom vladaru i bosanskom vladaru po 500 perpera (dukata). Taj iznos se zvao Stonski 
danak, dohodak, tribut. 

Ishak-beg Kraljević Kotromanić (1449?— nakon 1490) 


Ishak-beg Kraljević (rođ. Sigismund (Šimun, Žigmund) Kotromanić, 
sin pretposljednjeg bosanskog kralja Stjepana Tomaša i kraljice Kata- 
rine Kosače, te istaknuti osmanski velikodostojnik. Sestra mu je Emi- 
na-hanuma Kotromanić (rođ. Katarina), a polubrat Stjepan Tomaš Ko- 
tromanić. Po majčinoj lozi djed mu je herceg Stjepan Kosača, pradjed 
Vukac Hranić (? -1432), a dajdže Vlatko (1427-1489), Vladislav (1426-1490) 
i Ahmed-paša Hercegović (rođ. Stjepan Hercegović Kosača) (1459-1517). 
Znači, djeca Ahmed-paše Hercegovića - Ali-beg Širi, hafiz Ahmed-beg 
Hercegović, Mustafa-beg, Mehmed-beg i Huma su mu dajdžići, odnosno 
dajdžična. Moguće da su mu rođaci po materi krajišnici Bosanskog kra- 
jišta Ishak-beg (1414-1439)" i njegov sin Isa-beg Ishaković, ako je tačna 
tvrdnja da je Ishak-beg porijeklom iz porodice Hranić/Hranušić. Preko 
Kosača je u srodstvu i sa Ferhad-begom Vukovićem-Desisalićem, bosan- 
skim sandžakbegom (1568-1572) i graditeljom poznate sarajevske džami- 
je Ferhadije." 

Po očevoj lozi djed Ishak-bega je kralj Stjepan Ostoja (1398-1418), pra- 
djed Tvrtko I Kotromanić (1353-1391), kralj Bosne, Srbije, Hrvatske, Dal- 
macije i Primorja, amidže bosanski kraljevi Radivoj Ostojić (1432-1435) 
i Stjepan Ostojić (1418-1421), a amidžić Matija Kotromanić (1465-1471), 
nominalni kralj Bosne za vrijeme Osmanlija. 

Prilikom osmanskog zauzeća Bosne 1463. godine, dok je još bio tinej- 
džer, zarobljen je zajedno sa sestrom Katarinom. Odveden je u Istanbul, 
gdje je prešao na islam, te promijenio ime u Ishak. Odgajan je u Ista- 
nbulu i Karahisaru (jugozapadna Anadolija). Nikada se nije vratio hri- 
šćanstvu, iako ga je majka Katarina više puta pokušavala nagovoriti na 
takav korak. Ishak-beg je izgradio sjajnu karijeru u Osmanskom carstvu. 
Budući da je mladalačke dane provodio u osmanskom dvoru Topkapiju, 
najvjerovatnije se obrazovao na Enderunu, elitnom dvorskom univer- 


18. Vidi o krajišniku Ishak-begu: Vedad Biščević, Bosanski namjesnici Osmanskog doba, str. 47-50; Feridun 
Emecen, Ishak Bey, islam Ansiklopedisi, sv. 22, str. 524-525. 

19 Nažalost većina pisaca griješi kada tvrdi da su Gazi Ferhad-beg, sin Iskenderov (umro 1568), graditelj 
Ferhadije u Tešnju, Ferhadije u Žepču i subaša (zapovjednik) tešanjske tvrđave, i Ferhad-beg Vuković 
Desisalić (umro 1572), bosanski sandžakbeg i graditelj sarajevske Ferhadije, ista osoba. Usljed toga, 
uglavnom imamo literaturu gdje su njihove biografije izmiješane: Vedad Biščević, Bosanski namjesnici 
Osmanskog doba, str. 124-127; Safvet-beg Bašagić, Znameniti Hrvati, Bošnjaci i Hercegovci. 

zitetu. Po svršetku univerziteta, bio je sposoban da se lati državničkih 
funkcija. Nalazimo ga 1473. godine u pratnji sultana Mehmeda el-Fatiha 
tokom pohoda protiv Uzuna Hasana (1453-1478), sultana Ak Kojunlua." 

Ishak-beg je aktivno sudjelovao u Prvom osmansko-memlučkom ratu 
(1485-1491). Bio je pod komandom svoga dajdže Ahmed-paše Hercego- 
vića. Tako je učestvovao 1486. godine u Bici kod Adane. Bitka je završila 
osmanskim porazom i tada je Ishak-beg zarobljen i odveden zajedno 
sa rođakom Ahmed-pašom u Kairu u tvrđavu kod memlučkog sultana 
Kajt-beja (1468-1496). Tamo su zbog iskazanog junaštva carski primljeni. 
Obećavane su im sve počasti. Čak je sultan nudio Ahmed-paši ruku svo- 
je kćeri samo da ostane u Egiptu u memlučkoj službi. No, njih dvojica su 
mudro odbijali sve ponude. 

Poslije godinu dana zarobljeništva, pušteni su 1487. godine, 892. godi- 
ne po Hidžri, zajedno sa poklonima za sebe i osmanskog sultana. Ishak- 
beg je po oslabađanju nastavio obavljati administrativno-vojne službe 
u Osmanskoj carevini. Krajem 1487. godine je postavljen za sandžakbe- 
ga Karasija (današnji Balikesir, sjeverozapadna Anadolija). Ponovo se 
uključio i u osmansko-memlučke sukobe. Učestvovao je, između osta- 
log, u Bici kod Tarsusa 1488. godine i u drugoj Bici kod Adane 1488. U 
obje bitke Osmanlije su doživjele poraz. U Bici kod Tarsusa poginuo je 
Ferhad-beg, otac Gazi Husrev-bega i osmanski velikodostojnik. Ishak- 
beg je bio učesnik i u znamenitoj Krbavskoj bici 1493. godine, zajedno 
sa Gazi Husrev-begom, budućim bosanskim sandžakbegom (1521-1525, 
1526-1534, 1536-1541), te Hadum Jakub-pašom, tadašnjim bosanskim san- 
džakbegom (1490-1493). Tada je osmanska vojska, na čelu sa bosanskim 
jedinicima, do nogu potukla ugarsku vojsku, na čelu sa hrvatskim jedini- 
cama. Ishak-beg je bio i sandžakbeg Bolua (sjeverozapadna Anadolija). 
Posljednji put je spomenut u Egiptu, u jednoj ispravi iz decembra 1493. 
godine. Pretpostavlja se da je preminuo 1494. godine. 

Ishak-beg je bio porodičan čovjek. Iz prvog braka sa grčkom plem- 
kinjom, nama nepoznata imena, imao je četvero djece: kćerke prince- 
zu Hatidžu i princezu Nilufer te sinove princa Aliju i princa Mustafu. 


20 Ak Kojunlu (u prijevodu bijela ovca) je bila azerbejdžanska turska plemenska federacija koja se prosti- 
rala na prostoru današnjeg Azerbejdžana, Jermenije, istočne Turske, zapadnog Irana i sjevernog Iraka 
od 1378. do 1501. godine. 

Nakon smrti prve supruge, oženio se po drugi put Turkinjom Nilufer sa 
kojim nije imao djece. 


Zaključak 


Princ Alija Kraljević Kotromanić, princ Mustafa Kraljević Kotromanić, 
princeza Hatidža Kraljević Kotromanić i princeza Nilufer Kraljević 
Kotromanić, djeca princa Ishaka-bega Kraljevića Kotromanića, su po- 
sljednji živući Kotromanići kojima je historija zapamtila imena. Pretpo- 
stavlja se da su živjeli i dijelovali u sjeverozapadnoj Anadoliji u blizini 
Bolua i Balikesira (Karasija), gdje im je otac imao posjede. Da li su oni 
ostavili potomke i koliko potomaka, nije nam poznato, ali, budući da su 
muslimanske porodice, posebno begovske (plemenitaške) porodice bile 
uglavnom brojne i razgranate, nije isključeno da njihovi potomci i danas 
žive u Anadoliji. 

Dakle, Emina Tomašević Kotromanić, Katarina Kosača-Kotromanić, 
Matija Radivojević Kotromanić, Marija Branković-Kotromanić i Ishak- 
beg Kraljević Kotromanić spadaju među posljednje historijski potvrđe- 
ne članove bosanske kraljevske kuće Kotromanić, ali, ipak, gorespome- 
nutim sinovima i kćerkama Ishaka-bega Kotromanića pripada čast da 
ponesu naziv posljednji Kotromanići. 

Jusuf Dzafic 
Last of Kotromanics 


Summary 


The author deals chronologically with the biographies of the last members of the Bo- 
snian royal house of Kotromanics: Princess Emina Tarihi-lady (b. Catherine) Tomase- 
vic Kotromanic, the daughter of King Stjepan Tomas and Oueen Catherine Kotroma- 
nic, and a half-sister of King Stjepan Tomasevic, and other members of this dynasty; 
then Prince Ishak-Bey Kraljevic Kotromanic, the son of penultimate Bosnian king 
Stjepan Tomas and Oueen Katarina Kosaca and a prominent Ottoman dignitary, and 
biographies of the Prince Ishak-Bey Kraljevic Kotromanic's children - the last living 
Kotromanics whose names the history remembers: Prince Ali Kraljevic Kotromanic, 
Prince Mustafa Kotromanic Kraljevic, Princess Khadija Kotromanic Kraljevic and Prin- 
cess Nilufer Kraljevic Kotromanic. 

